钦定古今图书集成/理学汇编/文学典/第092卷 > 高明
## 钦定古今图书集成/理学汇编/文学典/第092卷 > 高明

按《明外史陶宗仪传》：“明字则诚，永嘉人。第至正五年
进士，授处州录事，辟行省掾。方谷真叛，省臣以明谙
海滨事，择以自从。与论事不合。及真谷就抚，欲留置
幕下，即日解官，旅寓鄞之栎社。太祖闻其名，召之，以
老疾辞，还卒于家。”

按《宁波府志》：“明，字则诚，温州瑞安人。少以博学称。常
云：‘人不明，一经取第，虽博奚为’。乃以《春秋》登至正乙
酉第，授处州录事，有能声。后改调浙东阃幕都事。四
明狱囚多冤，明平反允当，人称神明。转江南行台掾，
数忤权势。又转福建行省都事，道经庆元，方国珍强
留置幕下，不从。旅寓鄞之栎社沈氏，以词曲自娱。因”
感刘后村“死后是非谁管得，满村争唱蔡中郎”之句，
乃作《琵琶记》，传于世。太祖御极，闻其名，召之，以疾辞。
使者以《琵琶记》上，上览毕曰：“五经《四书》在民间，譬之
五谷不可无。此记乃珍羞之属，俎豆间亦不可少也。”
后抱病还乡，卒于海宁。